ઉપરોક્ત પૂજા-વિધિઓનું ક્રમાનુસાર ચિંતન કરવાથી ખ્યાલ આવે છે કે એક પછી એક કરવામાં આવતી આ ક્રિયાઓ આપણને કંઈક સંકેત આપે છે. શા માટે આપણે ઈશ્વરને સ્નાન કરાવીએ છીએ ? શા માટે આપણે ઈશ્વરના વસ્ત્રો બદલીએ છીએ ? શા માટે આપણે ઈશ્વરને ભોજન કરાવીએ છીએ ?ટૂંકમાં કહીએ તો શા માટે આપણે ઈશ્વરની પ્રતિમાને એ બધી જ ક્રિયાઓ કરાવીએ છીએ જે ક્રિયાઓ આપણે નિત્યક્રમ મુજબ કરીએ છીએ ? કારણ કે આ બધી જ ક્રિયાઓ પ્રભુની પ્રતિમા સાથે કરવાથી આપણને એવી લાગણીની અનુભૂતિ થાય છે કે ઈશ્વર એ બીજું કોઈ નહિ પણ આપની સાથે રહેતું આપણા ઘરનું જ કોઈ માનનીય સદસ્ય હોય. તેથી જ કહેવાયું છે કે જે ઘરમાં દરરોજ પૂજા પાઠ થાય છે ત્યાં ઈશ્વરનો વાસ હોય છે?